春曉聞衆禽聲有感
作者：李綱
朝代：宋

paragraphs: 春山蒼莽天欲明，枕上静聽春禽鳴。
雛鶯初囀正調舌，姹婭乍聞三兩聲。
不如歸去意良切，脫却潑袴何由行。
愁人最是斷消息，姑惡更覺聲嬌獰。
布穀催耕雨纔足，鵓鳩喚婦遠将晴。
其餘不復識名字，雅音幽韻如簧笙。
天公憐我太寂寞，故遣尤物怡吾情。
鸞歌鳳舞未可見，候蟲時鳥聊嚶嚶。
我生半世困漂泊，巧言讒謗飽所經。
杜門却掃與世絕，欲窒兩牖忘雷霆。
爾聲雖好太饒舌，逼耳頗似虚弦驚。
就中提壺可人意，勸我沽酒花間傾。
心懷百憂只欲睡，更願常醉不用醒。
落花芳草正可藉，玉山自倒知誰令。
烏啼鵲噪錯昏晝，燕雀啾唧環簷楹。
從教一一恣嘲弄，吾方深入無何庭。